É mod ósə a ngánamba m̀bim, m̀bim é mod ǎ ndəm wú, təge bɔ̌ nə́ á vāa eboě tē, a kə́ bɔli étɔbɔgɔ Ńtí, mod tě a yi vaaban á bɔ́n bə́ Ísraɛ̂l. A bəgə́ éboe, amú á ndzí kig fûban ai məndím mə́ ńsalan a kánga hḿ ai eboe dzíé tē. " 14Mvéndé é nə: éyɔŋ mod a wú á ébə̌m, é mod ósə a nyî á ébə̌m tē ngə́ kig ényɔ́ á hə́ bə́ ébə̌m tē a bəgə́ fɔ̄ɔ̄ éboe á táŋ məlú zamgbál. 15Ngə́ mvīé, ngə́ ésōá, ngə́ ndə́g é yô, təge ai dzɔ́ ńyalán ai ekob ai ǹkǒl, dzɔ̂ é bə̄gə́ fɔ̄ɔ̄ fə eboe. 16É mod ósə ǎ nāmbá é mod a hə́ wêbán ai akɔ̌ŋ, áfūb bitá, ngə́ á namba ḿbim, éyɔŋ zǐŋ kig nâ bivɛ̌s bí mod ngə́ ábōm sɔŋ, mod te a bəgə́ éboe á táŋ məlú zamgbál. 17Ású díé, bâyi nɔŋ ásǔb nyag ású mə́túnuŋa mə́ ńsə́m, bə́ fūdí dɔ́ á é byɛdəga zǐŋ yā báyi soě mə̄ndím mə́ ńsalán étē, məndím yā ńlod óswé. 18Mod yǎ á nə̄ ḿfūbán təge eboe a yi nɔŋ ńtə̌m hisób, a dǔ wā á mə̄ndím mə́ ńsalán mə́tē, ǎ ngakə a myam á ébə̌m ai á bibyɛdəga bísə ai é bod bə́ nə́ vóm tē, ai é mod ǎ nāmbá bivɛ̌s bí mod ngə́ é mod a wébán á bītá, ngə́ ḿbím ó hə́ wú, ngə́ ábōm sɔ̌ŋ kig. 19É mod a nə́ ḿfūbán a yi kúb ényɔ́ á bəgə́ éboe ǹsalán ámōs lála, ábōg ámōs zamgbála wáyi kə́ kwī, hála ǎ vǎ yā nye ǹsə́m wóé. É mod bə́ ndəm vaa éboe a yi sǒb bīyé bíe, a wɔ́bɔ́ fə məndím, ai ngǒngógóle, a ńtɔ̄á ḿfūbán. 20Ḿfág é mod a hə́ bəgə eboe, təge bɔ̌ nə̄ bə́ fúbū nyé, ákyaí mǒd tē lâyi vaaban á étōgán amú yə̄ nâ a zǎ kə́ bɔli tə́mpɛl Ǹtí, bá ndzí kig nyé kúb mə̄ndím mə́ ńsalán, a bəgə́ éboe. 21Ású dábán é mvéndé nyī yayi tɔbɔ, təge fə́ŋəle dzôm ziŋ étē. É mod a kúb mə̄ndím mə́ ńsalán a yi sǒb bīyé bíé, ényɔ́ ā nāmbá mə̄ndím mə́tē a yi bəgə éboe a kələ kwí ngōngógóle. 22É dzóm ésə̄ yáyi kob é mod a bəgə́ éboe dzɔ̂ yâyǐ fə bəgə éboe, ńdɔ̄ fə̄ é mod ósə ǎ yī dzɔ́ namba a yi bəgə éboe a kələ kwí ngōngógóle.”